
     Republika Hrvatska
  Općinski sud u Osijeku
                Osijek
                                                                                     Poslovni broj: Pp-552/2025-7

U   I M E  R E P U B L I K E   H R V A T S K E

P R E S U D A

Općinski sud u Osijeku, po sutkinji Dunji Bertok, na temelju prijedloga više sudske savjetnice Ive Jakopović, uz sudjelovanje zapisničarke Ksenije Laslo, u prekršajnom postupku protiv I. okrivljenika pravna osobe GLOBAL C ADRIA d.o.o. za trgovinu i usluge i II. okrivljenice odgovorne osobe u pravnoj osobi Isidore Zorić, zbog prekršaja kažnjivog po čl.172.st.2.toč.5. i st.3. Zakona o mirovinskom osiguranju (Narodne novine, broj 157/13, 151/14, 33/15, 93/15, 120/16, 18/18, 62/18, 115/18, 102/19, 84/21, 119/22) i prekršaja kažnjivog po čl.150.st.1.toč.2. i st.2. Zakona o obveznom zdravstvenom osiguranju (Narodne novine, broj 80/13, 137/13, 98/19 i 33/23), u povodu optužnog prijedloga Državnog inspektorata, klasa: UP/I-116-02/25-01/54, urbroj: 443-02-01-25-2 od 6. veljače 2025., nakon provedene glavne i javne rasprave održane 26. kolovoza 2025. u prisutnosti II. okrivljenice, ujedno i predstavnice I. okrivljenika, a u odsutnosti uredno pozvanog tužitelja te odluke javno objavljene 28. kolovoza 2025.

p r e s u d i o   j e

I.	Na temelju čl.183. Prekršajnog zakona

I. okrivljena pravna osoba GLOBAL C ADRIA d.o.o. za trgovinu i usluge, OIB: 80907770447, putem predstavnice pravne osobe Isidore Zorić, direktorice, sa sjedištem u Zagrebu, Radnička cesta 80, prekršajno nekažnjavana, račun otvoren pri Zagrebačkoj banci, Otp banci i Erste banci, podaci o IBAN računu trenutno nisu poznati predstavnici 

II. okrivljena odgovorna osoba u pravnoj osobi Isidora Zorić, OIB: 08647408225, kći Petra Dimitrijevića i Jefimije Zorić, rođena 2. siječnja 1996. u Novom Sadu, Republika Srbija, s prebivalištem u Beogradu, Aleksandra Bugarskog 20, državljanka Republike Srbije, SSS, završila gimnaziju, izvanredan student 1. godine Pravnog fakulteta u Beogradu, živi u izvanbračnoj zajednici, majka jednog djeteta, nezaposlena, bez primanja, vlasnica 100%-tnog poslovnog udjela u pravnoj osobi Global C Adria d.o.o., neodlikovana, prekršajno nekažnjavana, kazneno neosuđivana, nije izdržavala kaznu zatvora, protiv koje se ne vodi drugi prekršajni, a vodi kazneni postupak

k r i v i    s u
	što nisu 6. prosinca 2024. u sjedištu pravne osobe GLOBAL C ADRIA d.o.o. u Josipovcu, Osječka 80, dostavili podatke o početku osiguranja, odnosno, nisu prijavili osiguranje za radnicu Kristinu Tot Komendanović nadležnom tijelu obveznog mirovinskog osiguranja najranije osam dana prije početka njezinog rada, a najkasnije prije početka njezinog rada 6. prosinca 2024., već su isto učinili nakon početka njezina rada 24. prosinca 2024.,
	dakle, kao obveznik doprinosa pravna osoba i odgovorna osoba u pravnoj osobi nisu za radnicu u zakonskom roku dostavili podatak o početku osiguranja tijelu mirovinskog osiguranja,
čime je pravna osoba počinila prekršaj opisan u čl.112.st.1.toč.2, a kažnjiv po čl.172.st.2.toč.5.Zakona o mirovinskom osiguranju, a odgovorna osoba u pravnoj osobi počinila prekršaj opisan u čl.112.st.1.toč.2., a kažnjiv po čl.172.st.3. Zakona o mirovinskom osiguranju,
pa im se temeljem istog Zakona, a primjenom odredbe iz čl.33. i čl.37.  Prekršajnog zakona
u t v r đ u j e
I.  okrivljenoj pravnoj osobi GLOBAL C ADRIA d.o.o.
novčana kazna u iznosu 550,00 eura
(slovima: petsto pedeset eura)

II. okrivljenoj odgovornoj osobi u pravnoj osobi Isidori Zorić
novčana kazna u iznosu 110,00 eura
(slovima: sto deset eura)
II. 	što nisu mjesta i vremena kao pod točkom I. kao poslodavci Hrvatskom zavodu za zdravstveno osiguranje podnijeli prijavu na obvezno zdravstveno osiguranje za radnicu Kristinu Tot Komendanović u roku od osam dana od dana nastanka okolnosti na osnovu koje se stječe status osigurane osobe, odnosno od početka njezinog rada po sklopljenom ugovoru o radu 6. prosinca 2024., a bili su dužni isto učiniti do 16. prosinca 2024., a isto su učinili 24. prosinca 2024.
	dakle, kao pravna osoba i odgovorna osoba u pravnoj osobi nisu podnijeli prijavu na obvezno zdravstveno osiguranje u roku od osam dana od dana nastanka okolnosti na osnovu koje se stječe status osigurane osobe,
čime je pravna osoba počinila prekršaj opisan u čl.120.st.4., a kažnjiv po čl.150.st.1.toč.2. Zakona o obveznom zdravstvenom osiguranju, a odgovorna osoba u pravnoj osobi počinila prekršaj opisan u čl.120.st.4., a kažnjiv po čl.150.st.2. u sv.st.1. Zakona o obveznom zdravstvenom osiguranju
pa im se temeljem istog Zakona, a primjenom odredbe iz čl.33. i čl.37.  Prekršajnog zakona
u t v r đ u j e 
          I.  okrivljenoj pravnoj osobi GLOBAL C ADRIA d.o.o.
novčana kazna u iznosu 1.100,00 eura
(slovima: tisuću sto eura)


          II. okrivljenoj odgovornoj osobi u pravnoj osobi Isidori Zorić
          novčana kazna u iznosu 300,00 eura
         (slovima: tristo eura)

III.	Na temelju čl.39.st.1.toč.2. Prekršajnog zakona se

i z r i č e

     I.  okrivljenoj pravnoj osobi GLOBAL C ADRIA d.o.o.
ukupna novčana kazna u iznosu 1.650,00 eura
(slovima: tisuću šesto pedeset eura)

          II. okrivljenoj odgovornoj osobi u pravnoj osobi Isidori Zorić
         ukupna novčana kazna u iznosu 410,00 eura
         (slovima: četiristo deset eura)
IV.	Na temelju čl.33.st.11. Prekršajnog zakona I. i II. okrivljenici su dužni novčanu kaznu platiti u roku 3 (tri) mjeseca po pravomoćnosti presude. 
V.	Na temelju čl.183.st.2. Prekršajnog zakona I. i II. okrivljenici se upozoravaju da ako u roku koji im je određen za plaćanje novčane kazne uplate dvije trećine izrečene novčane kazne, smatrat će se da je novčana kazna u cijelosti uplaćena.
VI.	Na temelju čl.138.st.2.toč.3. i toč.1. uz primjenu čl.139.st.3. Prekršajnog zakona I. i II. okrivljenik dužni su ponaosob naknaditi paušalni trošak postupka u iznosu od 20,00 eura (slovima: dvadeset eura) u roku od 3 (tri) mjeseca po pravomoćnosti presude.

Obrazloženje
1.	Ovlašteni tužitelj podnio je optužni prijedlog protiv I. okrivljenika pravne osobe GLOBAL C ADRIA d.o.o. i II. okrivljenice odgovorne osobe u pravnoj osobi Isidore Zorić, pod gore navedenim brojem zbog prekršaja činjenično i pravno opisanih u izreci ove presude te je sud proveo redovan postupak.
2.	II. okrivljenica Isidora Zorić, odgovorna osoba u pravnoj osobi, ujedno i predstavnica I. okrivljene pravne osobe je očitujući se o optužbi izjavila da se I. okrivljenik i II. okrivljenica smatraju krivima za prekršaje. 

3.	II. okrivljenica, odgovorna osoba u pravnoj osobi, ujedno i predstavnica I. okrivljene pravne osobe je na ročištu održanom 26. kolovoza 2025. navela da ne spori počinjenje ovih prekršaja niti krivnju za iste, odnosno da je svjesna da prijava na mirovinsko osiguranje za osiguranicu Kristinu Tot Komendanović, kao i prijava na obvezno zdravstveno osiguranje nije učinjena na vrijeme, a istaknula je da je za te poslove bio zadužen njihov knjigovođa koji to nije učinio na vrijeme, a njoj je tek poslije rečeno za isto. Nadalje, navela je da je naknadno saznala da je otprilike dva tjedna nakon roka za prijavu učinjena prijava za navedenu radnicu iako je mislila da je sve prijavljeno u roku. Istaknula je da ne spori da je kriva za počinjenje ovih prekršaja jer isto nije provjerila s knjigovođom već preko poslovnog partnera.

4.	Tijekom dokaznog postupka sud je pročitao izvadak iz sudskog registra za I. okrivljenu pravnu osobu od 26. kolovoza 2025., obavijest počiniteljima prekršaja zajedno s povratnicom (list spisa 4-8), obrazac eM-1P HZMO-a za osiguranicu Kristinu Tot Komendanović (list spisa 18) i potvrde iz prekršajne evidencije Ministarstva pravosuđa, uprave i digitalne transformacije za I. i II. okrivljenika od 26. kolovoza 2025.
5.	Analizirajući obranu II. okrivljenice, ujedno i predstavnice I. okrivljenika koja priznaje počinjenje prekršaja i krivnju za iste, a što je sukladno dokazima koji se nalaze u spisu, sud je nedvojbeno utvrdio da su I. okrivljena pravna osoba GLOBAL C ADRIA d.o.o. i II. okrivljena odgovorna osoba u pravnoj osobi, Isidora Zorić, počinili prekršaje iz točke I. i II. izreke ove presude koji im se stavljaju na teret, odnosno da nisu 6. prosinca 2024. u sjedištu pravne osobe GLOBAL C ADRIA d.o.o. u Josipovcu, Osječka 80, dostavili podatke o početku osiguranja, odnosno, nisu prijavili osiguranje za radnicu Kristinu Tot Komendanović nadležnom tijelu obveznog mirovinskog osiguranja najranije osam dana prije početka njezinog rada, a najkasnije prije početka njezinog rada 6. prosinca 2024., već su isto učinili nakon početka njezina rada 24. prosinca 2024. te da nisu kao poslodavci Hrvatskom zavodu za zdravstveno osiguranje podnijeli prijavu na obvezno zdravstveno osiguranje za radnicu Kristinu Tot Komendanović u roku od osam dana od dana nastanka okolnosti na osnovu koje se stječe status osigurane osobe, odnosno od početka njezinog rada po sklopljenom ugovoru o radu 6. prosinca 2024., a bili su dužni isto učiniti do 16. prosinca 2024., a isto su učinili 24. prosinca 2024.
6.	I. okrivljenika pravnu osobu i II. okrivljenicu, odgovornu osobu u pravnoj osobi valjalo je proglasiti krivima za prekršaje te im je sud za prekršaje pod točkom I. i II. izreke najprije utvrdio ublažene pojedinačne novčane kazne sukladno čl.33. i čl.37.  Prekršajnog zakona, a potom sukladno čl. 39.st.1.toč.2. Prekršajnog zakona izrekao svakom ponaosob ukupnu novčanu kaznu, nalazeći da će se istima postići svrha specijalne i generalne prevencije prekršaja, stoga, ovaj sud smatra kako će se upravo izrečenim ukupnim novčanim kaznama kao u izreci ove presude u dovoljnoj mjeri utjecati na počinitelje. Kao olakotne okolnosti za I. okrivljenika pravnu osobu sud je uzeo u obzir priznanje počinjenja prekršaja i krivnje za iste te prekršajnu nekažnjavanost, dok nije utvrdio postojanje otegotnih okolnosti koje bi zahtijevale strože kažnjavanje. Kao olakotne okolnosti za II. okrivljenicu, odgovornu osobu u pravnoj osobi sud je cijenio priznanje počinjenja prekršaja i krivnje za iste te prekršajnu nekažnjavanost, dok nije utvrdio postojanje otegotnih okolnosti koje bi zahtijevale strože kažnjavanje.
7.	Sud je prema I. i II. okrivljenicima u odnosu na prekršaj iz točke I. izreke ove presude primijenio odredbe Zakona o mirovinskom osiguranju (Narodne novine, broj 157/13, 151/14, 33/15, 93/15, 120/16, 18/18, 62/18, 115/18, 102/19, 84/21, 119/22) unatoč tome što je 1. srpnja 2025. stupio na snagu Zakon o mirovinskom osiguranju (Narodne novine, broj 96/25) vodeći pri tome računa o primjeni blažeg zakona za I. i II. okrivljenike u pogledu propisanih sankcija s obzirom na vrijeme počinjenja prekršaja. sukladno čl. 3. Prekršajnog zakona. S obzirom da su jednake propisane sankcije za počinjenje ovog prekršaja prema Zakonu o mirovinskom osiguranju (Narodne novine, broj 157/13, 151/14, 33/15, 93/15, 120/16, 18/18, 62/18, 115/18, 102/19, 84/21, 119/22) i Zakonu o mirovinskom osiguranju (Narodne novine, broj 96/25), sud je primijenio odredbe zakona koji je važio u vrijeme počinjenja djela.
8.	I. i II. okrivljenike se upozorava da ako u roku koji im je određen za plaćanje novčane kazne uplate dvije trećine izrečene novčane kazne, smatrat će se da je novčana kazna u cijelosti uplaćena.
9.	Visinu troškova prekršajnog postupka sud je odmjerio razmjerno duljini trajanja postupka i njegovoj složenosti te je I. i II. okrivljenike ponaosob obvezao na plaćanje paušalnog troška postupka, stoga je odlučeno kao pod točkom VI. izreke ove presude.
U Osijeku 28. kolovoza 2025.

     Zapisničarka							   Sutkinja     
     Ksenija Laslo                                                                      Dunja Bertok 
                                    	


UPUTA O PRAVNOM LIJEKU: 
Protiv ove presude stranke imaju pravo žalbe u roku 8 dana po primitku iste. Žalba se može podnijeti samo zbog odluke o prekršajnopravnoj sankciji i drugih mjera putem ovog suda, u dva istovjetna primjerka, a o žalbi odlučuje Visoki prekršajni sud Republike Hrvatske, kao sud drugog stupnja. 


DOSTAVITI:
1. I. okrivljeniku 
2. II. okrivljenici
3. Tužitelju
4. Arhiv.         

